
转注谞讬转 讬讞 注"讗 - 驻讬专讜砖 砖讟讬讬谞讝诇抓

讗诇讗 诇讗住讜专 讗转 讛讬讜诐 砖诇驻谞讬讜, 讗诐 讻谉 讛讻讬 谞诪讬 [讻讱 讙诐 讻谉] 诇讗 谞爪专讻讛 讗诇讗 诇讗住讜专 讗祝 讗转 讛讬讜诐 砖诇讗讞专讬讜, 诇讜诪专 砖讙诐 讛讬讜诐 砖讗讞专讬 住讜祝 讛诪讜注讚 讗住讜专 讘讛住驻讚 诪砖讜诐 砖讛讜讗 诇讗讞专 讬讜诐 讛讻转讜讘 讘诪讙讬诇转 转注谞讬转. 讜砖讜讗诇讬诐: 讻诪讗谉 [讻砖讬讟转 诪讬 讛讚讘专], 讗诐 转讗诪专 砖讛讜讗 讻砖讬讟转 专' 讬讜住讬 砖讗诪专: 诇讗 专拽 讛讬讜诐 讛讻转讜讘 讘诪讙讬诇转 转注谞讬转 讗住讜专 讗诇讗 讘讬谉 诇驻谞讬讜 讜讘讬谉 诇讗讞专讬讜 讗住讜专; 讗讬 讛讻讬 [讗诐 讻讱] 讘讬讜诐 讛注砖专讬诐 讜转砖注讛 讘讞讜讚砖 讗讚专 谞诪讬 [讙诐 讻谉] 诪讗讬 讗讬专讬讗 [诪讛 砖讬讬讱, 诪讚讜注 讚讜讜拽讗] 讬讬讗住专 诇讛转注谞讜转 讘讜 诪谉 讛讟注诐 砖讗诪专谞讜 讚讛讜讬 讬讜诪讗 讚诪拽诪讬 讬讜诪讗 讚诪讬转讜拽诐 转诪讬讚讗 [砖讛讜讗 讬讜诐 诇驻谞讬 讛讬讜诐 砖讛讜注诪讚 讘讜 讛转诪讬讚], 专讗砖 讞讜讚砖 谞讬住谉? 转讬驻讜拽 诇讬讛 [转爪讗 诇讜] 讛诇讻讛 讝讜 砖讗住讜专 诇讛转注谞讜转 讘讬讜诐 讝讛 诪讟注诐 讗讞专 鈥� 讚讛讜讛 诇讬讛 [砖讛专讬 讛讜讗] 讬讜诪讗 讚讘转专 注砖专讬谉 讜转诪谞讬讗 讘讬讛 [讬讜诐 讗讞专讬 注砖专讬诐 讜砖诪讜谞讛 讘讜, 讘讗讚专] 讜诪讟注诐 讝讛 注爪诪讜 讬讬讗住专 讘转注谞讬转,


讚转谞讬讗 [砖讻谉 砖谞讬谞讜 讘讘专讬讬转讗] 讘诪讙讬诇转 转注谞讬转: 讘注砖专讬诐 讜转诪谞讬讗 讘讬讛 [讘注砖专讬诐 讜砖诪讜谞讛 讘讜] 讘讗讚专 讗转转 讘砖讜专转讗 讟讘转讗 诇讬讛讜讚讗讬 讚诇讗 讬注讬讚讜谉 诪谉 讗讜专讬讬转讗 [讘讗讛 讘砖讜专讛 讟讜讘讛 诇讬讛讜讚讬诐 砖诇讗 讬住讜专讜 诪谉 讛转讜专讛] 讜拽讘注讜 讬讜诐 讝讛 讻讞讙. 讜诪讛讜 讛注谞讬谉? 诪讘讜讗专 砖诐: 砖驻注诐 讗讞转 讙讝专讛 诪诇讻讜转 讛专砖注讛 (专讜诪讬) 砖诪讚 注诇 讬砖专讗诇 砖诇讗 讬注住拽讜 讘转讜专讛, 讜砖诇讗 讬诪讜诇讜 讗转 讘谞讬讛诐, 讜砖讬讞诇诇讜 砖讘转讜转. 诪讛 注砖讛 讬讛讜讚讛 讘谉 砖诪讜注 讜讞讘专讬讜? 讛诇讻讜 讜谞讟诇讜 注爪讛 诪诪讟专讜谞讬转讗 (讙讘讬专讛) 讗讞转 砖讻诇 讙讚讜诇讬 专讜诪讬 诪爪讜讬讬谉 讗爪诇讛 诪讛 讬注砖讜.


讗诪专讛 诇讛诐: 注诪讚讜 讜讛驻讙讬谞讜 (爪注拽讜) 讘诇讬诇讛. 讛诇讻讜 讜讛驻讙讬谞讜 讘诇讬诇讛, 讜讗诪专讜 讘爪注拽转诐: 讗讬 (讗讜讬) 砖诪讬诐! 讜讻讬 诇讗 讗讞讬诐 讗谞讞谞讜, 诇讗 讘谞讬 讗讘 讗讞讚 讗谞讞谞讜, 诇讗 讘谞讬 讗诐 讗讞转 讗谞讞谞讜? 诪讛 谞砖转谞讬谞讜 诪讻诇 讗讜诪讛 讜诇砖讜谉 砖讗转诐 讙讜讝专讬谉 注诇讬谞讜 讙讝讬专讜转 专注讜转! 讜讛砖驻讬注讛 讛讛驻讙谞讛 讜讘讟诇讜诐 讗转 讛讙讝讬专讜转 讛诇诇讜, 讜讗讜转讜 讬讜诐 砖讘讬讟诇讜诐 注砖讗讜讛讜 讬讜诐 讟讜讘. 讜讻讬讜谉 砖注砖专讬诐 讜砖诪讬谞讬 讘讗讚专 讛讜讗 讬讜诐 讟讜讘, 讛专讬 诇讚注转 专' 讬讜住讬 讙诐 讘讬讜诐 砖诇讗讞专讬讜 讗住讜专 诇讛转注谞讜转, 讜讗诐 讻谉 讗讬谉 爪讜专讱 诇砖谞讜转 讙诐 讗转 专讗砖 讞讜讚砖 谞讬住谉 讻讚讬 诇讗住讜专 讗转 讛注砖专讬诐 讜转砖注讛 讘讗讚专 诪讟注诐 讬讜诐 砖诇驻谞讬讜, 砖讻谉 讛讜讗 讗住讜专 讻讘专 诪砖讜诐 砖讛讜讗 讬讜诐 讗讞专讬 讛注砖专讬诐 讜砖诪讜谞讛 讘讗讚专!


讗诪专 讗讘讬讬: 诇讗 谞爪专讻讛 讗诇讗 诇讞讚砖 诪注讜讘专. 砖讛专讬 讬转讻谉 砖讬讛讬讛 讞讜讚砖 讗讚专 讘谉 砖诇讜砖讬诐 讬讜诐 讜讗讝 讛讬讜诐 讛注砖专讬诐 讜转砖注讛 讘讜 讗讬谞讜 讛讬讜诐 砖诇驻谞讬 专讗砖 讞讜讚砖 谞讬住谉 讜讗讬谉 诇讗讜住专讜 讗诇讗 诪砖讜诐 砖讛讜讗 讛讬讜诐 砖诇讗讞专 讛注砖专讬诐 讜砖诪讜谞讛 讘讗讚专.


专讘 讗砖讬 讗诪专: 讗驻讬诇讜 转讬诪讗 [转讗诪专] 诇讞讜讚砖 讞住专, 讘讻诇 讝讗转 爪专讬讱 砖讬讛讬讜 砖谞讬 讬诪讬诐 讟讜讘讬诐 讗诇讛, 讻讬 讗诪谞诐 讻诇 砖诇讗讞专讬讜 鈥� 讘转注谞讬转 讗住讜专 讗讘诇 讘讛住驻讚 诪讜转专, 讜讬讜诐 讝讛, 讛讜讗讬诇 讜诪讜讟诇 讘讬谉 砖谞讬 讬诪讬诐 讟讜讘讬诐, 讛注砖专讬诐 讜砖诪讬谞讬 讘讗讚专 讜专讗砖 讞讜讚砖 谞讬住谉 鈥� 注砖讗讜讛讜 砖讬讛讬讛 讚讬谞讜 讻讬讜诐 讟讜讘 注爪诪讜, 讜讗驻讬诇讜 讘讛住驻讚 谞诪讬 [讙诐 讻谉] 讗住讜专.


讗诪专 诪专 [讛讞讻诐] 讘诪讙讬诇转 转注谞讬转: 诪转诪谞讬讗 讘讬讛 [诪砖诪讜谞讛 讘讜, 讘谞讬住谉] 讜注讚 住讜祝 诪讜注讚讗 [讛诪讜注讚, 驻住讞] 讗讬转讜转讘 讞讙讗 讚砖讘讜注讬讗 [讛讜讞讝专 讞讙 讛砖讘讜注讜转] 讜诇驻讬讻讱 谞拽讘注 砖诇讗 诇诪讬住驻讚 [诇住驻讜讚] 讘讛诐. 讜砖讜讗诇讬诐: 诇诪讛 诇讬 诇诪讬诪专 [诇讜诪专] 诪转诪谞讬讗 讘讬讛 [诪砖诪讜谞讛 讘讜]? 诇讬诪讗 [砖讬讗诪专] 诪转砖注讛 讘讬讛 [讘讜], 砖讻谉 讜转诪谞讬讗 讙讜驻讬讛 [讜砖诪讬谞讬 注爪诪讜] 讗住讜专 诪砖讜诐 讚讛讜讛 诇讬讛 讬讜诪讗 讚讗讬转讜拽诐 讘讬讛 转诪讬讚讗 [砖讛专讬 讛讜讗 讬讜诐 砖讛讜拽诐 讘讜 讛转诪讬讚] 讻驻讬 砖砖谞讬谞讜!


讜诪砖讬讘讬诐: 爪专讬讱 讛讚讘专 诇讛讬讗诪专 讻讬讜谉 砖讗讬诇讜 诪拽诇注 诇讬讛 诪讬诇转讗 讜讘讟诇讬谞讬讛 [讛讝讚诪谉 诇讜 讚讘专 砖诇 讗讘诇 讜谞讘讟诇] 讗转 讬讜诐 砖讘注讛 鈥�/b> 讛专讬 转诪谞讬讗 讙讜驻讬讛 [讛讬讜诐 讛砖诪讬谞讬 注爪诪讜] 讗住讜专 诪讟注诐 讗讞专, 讚讛讜讛 诇讬讛 讬讜诪讗 拽诪讗 讚讗讬转讜转讘 讘讬讛 讞讙讗 讚砖讘讜注讬讗 [砖讛专讬 讛讜讗 讬讜诐 专讗砖讜谉 砖讛讜砖讘 讘讜 讞讙 讛砖讘讜注讜转] 讜诇讗 谞讗诪专 砖讬讜诐 讝讛 讬砖 讘讜 砖诪讞讛 专拽 诪驻谞讬 砖讛讜讗 讛讬讜诐 砖讗讞专 讬讜诐 讛拽诪转 讛转诪讬讚, 讗诇讗 讬砖 讘讜 砖诪讞讛 诇注爪诪讜, 砖讗讬谞讛 讘讟诇讛 注诐 讘讬讟讜诇 讛砖讘讬注讬.


讜诪注讬专讬诐: 讛砖转讗 讚讗转讬转 诇讛讻讬 [注讻砖讬讜 讻讬讜谉 砖讛讙注转 诇讻讗谉] 诇转讬专讜抓 讘讚专讱 讝讜, 砖诪讗 讬讬讘讟诇 讬讜诐 讟讜讘 讗讞讚, 讗祝 注砖专讬诐 讜转砖注讛 谞诪讬 [讙诐 讻谉] 讗驻砖专 诇讛住讘讬专: 讻讬讜谉 砖讗讬诇讜 诪讬拽诇注 诪讬诇转讗 讜讘讟诇讬谞讬讛 [讛讝讚诪谉 讚讘专 讘讗讜转讜 讬讜诐 讜谞讘讟诇] 讗转 讛讬讜诐 讛注砖专讬诐 讜转诪谞讬讗 [讜砖诪讜谞讛] 鈥� 注砖专讬谉 讜转砖注讛 讙讜驻讬讛 [注爪诪讜] 讗住讜专 讚讛讜讛 诇讬讛 讬讜诪讗 讚诪拽诪讬 讬讜诪讗 讚讗讬转讜拽诐 转诪讬讚讗 [砖讛专讬 讛讜讗 讬讜诐 诪诇驻谞讬 讛讬讜诐 砖讛讜拽诐 讘讜 讛转诪讬讚] 讜爪专讬讱 讛讚讘专 诇讛讬讗诪专 诪讟注诐 讝讛.


讗 讗讬转诪专 [谞讗诪专] 砖讞诇拽讜 讗诪讜专讗讬诐 讘讛诇讻讛, 专' 讞讬讬讗 讘专 讗住讬 讗诪专 讘砖诐 专讘: 讛诇讻讛 讻专' 讬讜住讬, 砖讘讻诇 讗讜转诐 讬诪讬诐 讛讻转讜讘讬诐 讘诪讙讬诇转 转注谞讬转 砖讗住讜专讬诐 讘讛住驻讚, 讗住讜专 讻诪讜 讻谉 讙诐 讘讬讜诐 砖诇驻谞讬讛诐 讜讙诐 讘讬讜诐 砖诇讗讞专讬讛诐, 讜砖诪讜讗诇 讗诪专: 讛诇讻讛 讻住转诐 诪砖谞讛, 砖注诇 驻讬 讛讻诇诇讬诐 讛诪住讜专讬诐 讘讬讚讬谞讜 讛讬讗 砖讬讟转 专' 诪讗讬专, 砖讗住讜专讬诐 讘讬诪讬诐 砖诇驻谞讬讛诐 讜诪讜转专讬诐 讘砖诇讗讞专讬讛诐.


讜转讜讛讬诐: 讜诪讬 [讜讛讗诐] 讗诪专 砖诪讜讗诇 讛讻讬 [讻讱]? 讜讛转谞讬讗 [讜讛专讬 砖谞讬谞讜 讘讘专讬讬转讗]: 专讘谉 砖诪注讜谉 讘谉 讙诪诇讬讗诇 讗讜诪专: 讜诪讛 转诇诪讜讚 诇讜诪专 讘诪讙讬诇转 转注谞讬转 "讘讛讜谉" "讘讛讜谉" 砖转讬 驻注诪讬诐 ("诇诪住驻讚 讘讛讜谉" "诇讛转注谞讗讛 讘讛讜谉") 诇讜诪专 诇讱 讘讛讚讙砖讛 讝讜: 砖讛谉 注爪诪诐 讗住讜专讬谉, 诇驻谞讬讛谉 讜诇讗讞专讬讛谉 鈥� 诪讜转专讬谉. 讜讗诪专 砖诪讜讗诇: 讛诇讻讛 讻专讘谉 砖诪注讜谉 讘谉 讙诪诇讬讗诇. 讜讻讬爪讚 讗讜诪专 讗转讛 砖驻住拽 讛诇讻讛 讻专' 诪讗讬专?


讜诪砖讬讘讬诐: 诪注讬拽专讗 [诪转讞讬诇讛] 住讘专 讻讬讜谉 讚诇讬讻讗 [砖讗讬谉] 转谞讗 讗讞专 砖诪讬拽诇 讜讗讜诪专 讻砖讬讟转 专' 诪讗讬专, 讗诪专 讛诇讻讛 讻专' 诪讗讬专, 讻讬讜谉 讚砖诪注讬讛 [砖砖诪注 讗讜转讜] 讗转 专讘谉 砖诪注讜谉 砖讛讜讗 诪讬拽诇 讟驻讬 [讬讜转专], 讗诪专: 讛诇讻讛 讻专讘谉 砖诪注讜谉 讘谉 讙诪诇讬讗诇, 砖注讬拽专 驻住拽 讛讛诇讻讛 砖诇讜 讛讬讛 砖讬砖 诇讛拽诇 讘讬诪讬诐 讟讜讘讬诐 讗诇讛 讻讻诇 讛讗驻砖专.


讜讻谉 讗诪专 讛讞讻诐 讘讗诇讬 讗诪专 专' 讞讬讬讗 讘专 讗讘讗 讗诪专 专' 讬讜讞谞谉: 讛诇讻讛 讻砖讬讟转 专' 讬讜住讬. 讜诪住驻专讬诐: 讗诪专 诇讬讛 [诇讜] 专' 讞讬讬讗 讘专 讗讘讗 诇讘讗诇讬: 讗住讘专讗 诇讱 [讗住讘讬专 诇讱] 讗转 讛讚讘专讬诐, 讻讬 [讻讗砖专] 讗诪专 专' 讬讜讞谞谉 砖讛诇讻讛 讻砖讬讟转 专' 讬讜住讬 鈥� 诇讗 诇讻诇 讚讘专 讗诪专, 讗诇讗 讗"讚诇讗 诇讛转注谞讗讛" [注诇 讛讬讜诐 砖谞讗诪专 讘讜 砖诇讗 诇讛转注谞讜转] 砖讙诐 诇驻谞讬讜 讗住讜专, 讗讘诇 讘讬诪讬诐 砖谞讗诪专 讘讛诐 砖诇讗 诇讛住驻讬讚 诇讗 驻住拽 讻专' 讬讜住讬, 讜讬讜诐 砖诇讗讞专讬讛诐 诪讜转专.


讜砖讜讗诇讬诐: 讜诪讬 [讜讛讗诐] 讗诪专 专' 讬讜讞谞谉 讛讻讬 [讻讱]? 讜讛讗诪专 [讜讛专讬 讗诪专] 专' 讬讜讞谞谉 讻诇诇 讙讚讜诇: 讛诇讻讛 讻住转诐 砖讬讟讛 讘诪砖谞讛 砖讗讬谞讛 诪爪讜讬讬谞转 讘砖诐 讗讜诪专讛. 讜转谞谉 [讜砖谞讬谞讜 讘诪砖谞讛]: 讗祝 注诇 驻讬 砖讗诪专讜 砖讘讬诪讬 拽专讬讗转 讛诪讙讬诇讛 诪拽讚讬诪讬谉 讜诇讗 诪讗讞专讬谉, 讜转讬拽谞讜 讞讻诪讬诐 砖讘诪拽讜诪讜转 诪住讜讬讬诪讬诐 讗驻砖专 讬讛讬讛 诇拽专讜讗 讗转 讛诪讙讬诇讛 讙诐 讘讗讞讚 注砖专, 讘砖谞讬诐 注砖专, 讜讘砖诇讜砖讛 注砖专 讘讗讚专,

